Diari Oficial de la Generalitat Valenciana


Sumari del DOGV 5677, del 10-01-2008 (2008/202)

ORDE de 28 de desembre de 2007, del conseller de Presidència i vicepresident primer del Consell, per la qual es convoquen quatre beques per a la realització de pràctiques professionals d'informàtica
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/202


Data del document
:   28-12-2007

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * suport econòmic
    * professió de la informàtica

ORDE de 28 de desembre de 2007, del conseller de Presidència i vicepresident primer del Consell, per la qual es convoquen quatre beques per a la realització de pràctiques professionals d'informàtica [2008/202]
La Generalitat, en el marc de la política dirigida a la millora i especialització de jóvens llicenciats en l'àrea de la informàtica, convoca la concessió de beques perquè estos puguen accedir a la realització de pràctiques professionals.
L'anterior actuació es troba arreplegada en els objectius i activitats del Programa 121.20, Realització de pràctiques professionals d'informàtica.
Les ajudes que es financen d'acord amb el que preveu la present orde i no estan subjectes a la política de control d'ajudes de l'Estat, per no reunir els requisits de l'article 87.1 del Tractat CE al no afectar la competència en raó a la qualitat del beneficiari i al fi de l'ajuda.
Per això, en virtut de les facultats que em conferix el Decret 115/2007, de 27 de juliol del Consell, pel qual s'aprova el Reglament Orgànic i Funcional de la Presidència de la Generalitat i el de la conselleria de Presidència, l'article 28 de la Llei 5/1983, de 30 de desembre, del Consell i segons el que establix el Decret 108/1992, de 6 de juliol, del Govern Valencià pel qual es regula la concessió de beques i la Llei 38/2003, de 17 de novembre, General de Subvencions,
Ordene
Primer
Convocar concurs públic per a la concessió de quatre beques per a la realització de pràctiques professionals d'informàtica i aprovar les bases per les quals es regix esta convocatòria, incloses com a annex I de la present convocatòria
Segon
La dotació econòmica de les beques se sufragarà a càrrec del capítol IV, codi de la línia T4002000, aplicació pressupostària 05.02.01 del Programa 121.20, per un import de 1000 euros bruts mensuals cada beca, sent l'import total de les beques d'un import total màxim de 32.000 euros, tot això condicionat a l'existència de crèdit adequat i suficient per a això en els pressupostos de l'any 2008.
Tercer
El període de duració de les beques comprendrà des de la data que s'indique en la resolució d'adjudicació, que serà objecte de publicació en el Diari Oficial de la Comunitat Valenciana; data d'inici que no podrà ser anterior a l'1 de maig de 2008, i finalitzarà el 31 de desembre de l'any 2008, i podran prorrogar-se les mateixes mitjançant una resolució expressa per als mesos que resten fins a completar l'any màxim de gaudi de la beca, sempre que existisca consignació en l'exercici pressupostari corresponent.
Contra esta orde que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciosos administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 28 de desembre de 2007
El conseller de Presidència
i vicepresident primer del Consell
Vicente Rambla Momplet
ANNEX I
Bases de la convocatòria de beques per a la realització de pràctiques professionals d'informàtica en la conselleria de Presidència
Primera. Objecte
L'objecte d'estes bases és regular la concessió de 4 beques per a pràctiques professionals d'informàtica en el Servici d'Informàtica de la Sotssecretaria de la conselleria de Presidència de la Generalitat.
Les beques s'estructuren en tres especialitats o blocs temàtics, a saber:
1. Sistemes i comunicacions (una beca).
2. Desenvolupament d'aplicacions (una beca).
3. Microinformàtica (dos beques)
Segona. Requisits dels sol·licitants
Els sol·licitants hauran de complir els requisits establits en l'article 13 de la Llei General de Subvencions.
Podran optar a les beques, per als blocs temàtics 1 i 2:
a) Els enginyers informàtics que hagen obtingut la titulació a partir de 2002 (inclòs).
b) Els diplomats o enginyers tècnics d'Informàtica que hagen obtingut la dita titulació a partir de 2002 (inclòs).
Per al bloc temàtic número 3 (microinformàtica):
c) Les persones que hagen acabat el segon cicle de Formació Professional, en l'especialitat d'informàtica, o algun cicle formatiu reglat d'informàtica, a partir de 2002 (inclòs).
d) Els diplomats o enginyers tècnics d'Informàtica que hagen obtingut la dita titulació a partir de 2002 (inclòs)
Tercera. Dotació, duració i pagament de les beques
Les beques de pràctiques estan dotades cada una d'elles amb 1000 euros bruts mensuals.
El període de duració de les beques comprendrà des de la data que s'indique en la resolució d'adjudicació, que serà objecte de publicació en el Diari Oficial de la Comunitat Valenciana; data d'inici que no podrà ser anterior a l'1 de maig de 2008, i finalitzarà el 31 de desembre de l'any 2008, podent prorrogar-se les mateixes mitjançant una resolució expressa per als mesos que resten fins a completar l'any màxim de gaudi de la beca, sempre que existisca consignació en l'exercici pressupostari corresponent. A estos efectes, la present convocatòria i la possibilitat de concessió de les beques es condicionen a la provisió del crèdit adequat i suficient en els dits pressupostos.
L'import de les beques s'abonarà mensualment, prèvia certificació del Servici d'Informàtica de la bona marxa de l'activitat objecte de la beca.
Quarta. Formalització de sol·licituds
Els candidats hauran de presentar, en el Registre General de la conselleria de Presidència de la Generalitat, siti en C/ Juristes, 10, de València o en qualsevol de les dependències previstes en l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú, una sol·licitud, segons model que es detalla en l'annex II, els quals estaran a disposició de les persones interessades en el Registre General de la conselleria de Presidència de la Generalitat, junt amb la documentació següent:
a) Fotocòpia del DNI compulsada.
b) Currículum, del que formaran part les seues dades personals, domicili habitual, data de naixement, telèfon, adreça de correu electrònic, experiència professional i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, etc.
c) Fotocòpia compulsada del títol acadèmic acreditatiu dels requisits exigits en la base segona i del corresponent expedient acadèmic.
d) Declaració responsable d'estar al corrent de les seues obligacions fiscals i de seguretat social, que haurà de ser substituïda pels corresponents certificats en el cas de resultar beneficiari de la beca. L'aportació dels certificats es realitzarà amb anterioritat a la proposta de resolució. Hauran de fer constar en la sol·licitud: Beques d'Informàtica de l'any 2008 i els blocs temàtics triats, d'acord amb la base primera.
e) Declaració responsable de no estar sotmés en les prohibicions per a obtindre la condició de beneficiari que s'establixen en l'article 13 de la Llei General de Subvencions, o acreditació del dit extrem per mitjà de qualsevol dels mitjans establits en el seu apartat sèptim.
Quinta. Termini de presentació de sol·licituds
El termini de presentació de sol·licituds serà de 15 dies hàbils comptats a partir de l'endemà al de la publicació d'esta convocatòria en el Diari Oficial de la Comunitat Valenciana.
Sexta. Termini de selecció i concessió de beques
1. La concessió de les beques s'efectuarà per resolució del conseller de Presidència a proposta de la comissió avaluadora. La dita comissió estarà integrada pels membres següents:
- La secretària general administrativa o persona en qui delegue.
- El cap de Servici d'Informàtica
- Tres tècnics del Servici d'Informàtica.
La conselleria de Presidència de la Generalitat es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
2. La selecció dels becaris vindrà donada per la puntuació obtinguda en el barem següent:
Aspectes comuns.
- Titulació acadèmica: (fins a 3 punts). Es valorarà l'expedient acadèmic fins a la data.
- Coneixements de valencià homologats per la Junta Qualificadora de Coneixements de Valencià: (fins a 1 punt)
- Coneixements acreditats oficialment d'idiomes comunitaris: (fins a 1 punt)
Aspectes específics en funció del bloc temàtic o especialitat (fins a 10 punts).
Per al bloc temàtic de sistemes i comunicacions, es valoraran els coneixements en les àrees següents:
- Sistemes de cablejat estructurat
- Elements electrònics de xarxes locals: Hubs, Switchs, Routers.
- Administració del sistema operatiu de xarxa Windows 2003 Server.
- Administració de la ferramenta Microsoft Exchange.
- Administració de Solaris i Linux.
- Administració d'Oracle.
Per al bloc temàtic de desenvolupament d'aplicacions, es valoraran els coneixements en les àrees següents:
- Bases de dades relacionals i SQL
- Bases de dades Oracle, ACCESS i Livelink Collections Server (Basis)
- Connexions ODBC i JDBC
- Visual BASIC
- Desenvolupament Web (Photoshop, HTML, JavaScript, CSS, ASPE, JSP)
- Accessibilitat Web
- Arquitectures J2EE i Java (applets, servlets)
- Intercanvi electrònic de dades i presentació: XML, XSL, Servicis Web
- Servidors Web: Apatxe
- Navegadors i gestors de continguts
Per al bloc temàtic de microinformàtica es valoraran els coneixements en les àrees següents:
- Microinformàtica. Arquitectura de PC's. Windows XP. Windows Vista.
- Instal·lació i configuració de portàtils, agendes electròniques i mòbils.
- Sistemes de cablejat estructurat
- Elements electrònics de xarxes locals: Hubs, Switchs, Routers.
- Microsoft Exchange.
La comissió avaluadora es reunirà dins dels 10 dies següents a la terminació del termini de presentació de sol·licituds i convocarà, a entrevista personal i/o prova escrita, a tots aquells candidats que, complint els requisits exigits en la present convocatòria, superen 8 punts dels exposats anteriorment. La puntuació de l'entrevista i/o prova escrita serà de 0 a 10 punts. Esta entrevista i/o prova escrita se centrarà fonamentalment en els temes exposats en el paràgraf anterior del barem (per a cada una de les especialitats o blocs temàtics).
3. Finalitzat el procés selectiu la comissió, en el termini d'un mes a partir de l'endemà al de la finalització de presentació de sol·licituds, elaborarà tres relacions provisionals de beneficiaris i tres bosses de reserva prioritzades, en funció de la puntuació obtinguda, d'acord amb els blocs temàtics ressenyats en la base primera, per a cobrir les vacants que puguen produir-se per renúncia o abandó.
4. Els aspirants seleccionats hauran d'acreditar, amb anterioritat a dictar-se la proposta de resolució de concessió, que s'hagen al corrent en el compliment de les seues obligacions tributàries i enfront de la Seguretat Social.
5. El termini per a resoldre i notificar la present convocatòria serà de dos mesos comptats a partir de l'endemà al de la publicació de la convocatòria en el DOCV. La resolució de concessió serà publicada en el mencionat Diari Oficial. En la resolució s'indicaran els aspirants beneficiaris de les beques i les bosses de reserva constituïdes pels aspirants que no resulten adjudicataris, ordenades d'acord amb la puntuació obtinguda, per a cobrir les vacants que puguen sorgir durant el període de gaudi. Esta resolució es farà pública, també, en els taulers d'anuncis de la conselleria de Presidència de la Generalitat.
Sèptima. Obligacions, incidències i tutoria dels becaris
1. Drets i obligacions
Les beques objecte de la present convocatòria són incompatibles amb el benefici de qualsevol altra beca per a la mateixa o semblant activitat, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca adjudicada.
La condició de becari no genera relació laboral ni cap administrativa amb la Generalitat.
De conformitat amb el que disposa l'article 8.1 del Decret 108/1992, de 6 de juliol, del Consell de la Generalitat, quan el beneficiari de la beca siga un empleat de la Generalitat, funcionari o laboral, quedarà en la situació administrativa que procedisca d'acord amb la normativa de funció pública.
Si els becaris, com a conseqüència del desenvolupament de les tasques que hagen de dur a terme, incorregueren en gastos de desplaçament, pernoctació o restauració, estos els seran rescabalats en els termes que per al personal de la Generalitat i l'adscrit funcionalment al servici de la mateixa establix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'administració.
Els becaris hauran de complir així mateix amb les obligacions establides en l'article 14 de la Llei General de Subvencions que li siguen d'aplicació.
2. Tutoria
Els becaris, una vegada reben la notificació d'haver sigut seleccionats per a una beca vindran obligats a tindre una dedicació a les activitats objecte de la mateixa de 35 hores setmanals en horari de matí o vesprada, que hauran de ser realitzades davall la supervisió o tutoria del personal del Servici d'Informàtica de la Presidència de la Generalitat designat a este efecte.
El cap del Servici d'Informàtica ordenarà les activitats o establirà la dedicació i torns dels becaris atenent a fi de les beques.
Finalitzat el benefici de la beca, i amb un informe previ d'assistència, aprofitament i aptitud del cap del Servici d'Informàtica s'estendrà el certificat corresponent.
3. Incidències
El conseller de Presidència resoldrà les incidències que es produïsquen durant el període de benefici de les beques a proposta del cap del Servici d'Informàtica, i podrà deixar sense efecte les mateixes, amb audiència prèvia a l'interessat, en els casos següents:
a) Incompliment de les seues obligacions.
b) No realitzar l'activitat que va motivar la concessió.
c) Deixar de reunir els requisits exigits en la present convocatòria.
El conseller de Presidència, a proposta del cap del Servici d'Informàtica, emetrà resolució per la qual es procedirà a cobrir les vacants que pogueren produir-se bé com a conseqüència de renúncies que deixen vacant el gaudi d'una beca o per disponibilitat pressupostària, servint-se per a això de la bossa de reserva que resulte del procediment de selecció prèviament efectuat i en l'orde establit en la mateixa.